Nog geen verdagtes vas na Herzogville-plaasaanval nie – praag.co.za — 20 jaar jonk!
Nog geen verdagtes vas na Herzogville-plaasaanval nie
Geen verdagtes is nog in hegtenis geneem in verband met die aanval op 'n bejaarde boer en sy vrou op hul plaas by Hertzogville in die Vrystaat nie.
Polisiewoordvoerder, Ian Gaobepe, sê die 78-jarige Gideon Botha en sy vrou is voorverlede Woensdagmiddag op hul plaas deur drie swartes oorval nadat hulle omstreeks 15:00 van die dorp teruggekeer het.
Botha se vrou is in die huis in, terwyl hy buite rondgestap het om te kyk of alles in orde is. Gaobepe sê drie swartes het Botha buite oorrompel en die huis ingedwing. Sy vrou, wat intussen ook buite was om haar man te gaan soek, is ook in die huis gedwing en albei is vasgebind.
Die swart aanvallers het geld geëis. Hulle het aangedring dat Botha die kluis oopsluit. Tie Botha weier, het die swartes hom begin slaan en aanrand.
Hulle het daarna die huis deursoek op soek na waardevolle items en op 'n slypmasjien afgekom. Gaobepe sê die rowers het die slypmasjien gebruik om die kluis oop te sny. Hulle het 'n onbekende bedrag geld en 'n vuurwapen gebuit. Hy sê dit is onbekend of hulle met 'n motor of te voet op die vlug geslaan het.
Gaobepe sê 'n erg geskokte egpaar kon 'n paar uur ná die voorval daarin slaag om hulself los te wikkel en hulp te ontbied.